زلمے خلیل زاد کی طالبان رہنماؤں سے ایک اور ملاقات
ہفتے کو ختم ہونے والے مذاکرات کے اس دور کو خلیل زاد نے اب تک کی سب سے "نتیجہ خیز گفتگو" قرار دیا ہے، جب کہ طالبان رہنماؤں نے بھی کہا ہے کہ وہ مذاکرات کی پیش رفت سے خوش ہیں۔
اپنے ایک ٹوئٹ میں خلیل زاد نے کہا ہے کہ طالبان رہنماؤں کے ساتھ ان کی ملاقات منگل کی صبح ہوئی جس کے بعد وہ چین کے لیے روانہ ہو گئے ہیں۔ خلیل زاد کے بقول چین کا دورہ مکمل کرنے کے بعد وہ واشنگٹن جائیں گے جہاں وہ امریکی حکام کو افغانستان میں قیامِ امن کے لیے جاری عمل پر پیش رفت سے آگاہ کریں گے۔ طالبان اور امریکی وفد کے درمیان گزشتہ ہفتے دوحہ میں چھ روز تک مذاکرات ہوئے تھے۔ ہفتے کو ختم ہونے والے مذاکرات کے اس دور کو خلیل زاد نے اب تک کی سب سے "نتیجہ خیز گفتگو" قرار دیا تھا جب کہ طالبان رہنماؤں نے بھی کہا تھا کہ وہ مذاکرات میں ہونے والی پیش رفت سے خوش ہیں۔ فریقین کے درمیان چھ روزہ مذاکرات کے فوری بعد اتوار اور پیر کو دوحہ میں افغان امن سے متعلق دو روزہ کانفرنس ہوئی تھی جس میں طالبان سمیت 70 سے زائد افغان سیاست دان، صحافی اور انسانی حقوق کے کارکن شریک ہوئے تھے۔ کانفرنس میں افغان رہنماؤں نے ملک کے مستقبل سے متعلق تبادلۂ خیال کیا تھا۔ کانفرنس کا انعقاد قطر اور جرمنی نے مشترکہ طور پر کیا تھا جس میں امریکی وفد شریک نہیں ہوا تھا۔ کانفرنس کے اختتام پر جاری اعلامیے میں افغان فریقین نے افغانستان میں قیامِ امن کے لیے رابطے جاری رکھنے اور باہمی مشاورت سے لائحۂ عمل وضع کرنے پر اتفاق کیا ہے۔ افغانستان میں 18 سال سے جاری جنگ کے خاتمے اور قیامِ امن کی کوششیں حالیہ چند ماہ کے دوران زور پکڑ گئی ہیں۔ امریکہ کی پوری کوشش ہے کہ رواں سال ستمبر میں افغانستان کے صدارتی انتخابات سے قبل طالبان کے ساتھ امن معاہدہ طے پا جائے۔